סיכום ישיבת ועד העמותה 30.10.18

בישיבת הועד הראשונה לשנה זו נכחו חברי הועד החדש:

נס הרים- מרים פינק לביא (יו"ר העמותה) , מיכל יגל וכרמית איש שלום

מבוא ביתר- טליה כהן ודניאלה סודר

צור הדסה- אריאלה וייס, חגי סיני, חן אמבוס- נבון

מטע- זכרי וינר אלה

עמק- צופית גלעד, יובל וגנר, טל אלמלם, צביקה גולדברג, ג'ק לפיד (לא נכח)

סקרנו את נהלי עבודה ועד העמותה, ישיבות ועד יתנהלו מדי חודש, רישום פרוטוקול חובה בכל פגישה, פרוטוקול ישלח לכלל הקהילה ויועלה לאתר בית הספר.

ליאת המנהלת עדכנה בנעשה בבית הספר:

פתיחת שנה טובה, הכנות המחנכים בקיץ היו משמעותיות מאד, תיארה את מבנה הישיבות וחניכת הצוות בשנה זו בתחום האנתרופוסופי, המשלב ועבודה על מתן כלים למחנכים כמובילים תהליכים חברתיים, רגשיים. בשנה זו הצוות שם לעצמו למטרה להמשיך לשפר את תהליכי ההכלה של תלמידים בבית הספר באמצעות ליווי המחנכים בתהליכים בתוך הכיתה, פרטניות, השתלמות צוות בשירות הפסיכולוגי החינוכי לעבודה עם ילדים בעלי אתגרים בתחום רגשי. עבודה על הפעלת מרחב מכיל שיאפשר אוורור קבוע במערכת לילדים שקשה להם להיות ברצפי זמן ממושכים בכיתה הגדולה. מדריך המוגנות נריה ינחה קבוצות חברתיות עבר כל שכבה וכן יסיע לילדים שנמצאים מחוץ לכיתה וזקוקים לעזרה לחזור. כיתות א- התחילו את השנה בטוב, בכל כיתה בנוסף למחנכת קיימת סייעת אישית לילד ובת שירות שנמצאת במרחב א ומסייעת לילדים. בשנה זו עובדות בבית הספר שתי היועצות שנותנות מענה כל אחת לשלוש שכבות.

בשנה זו יופעלו בבית הספר ועדות תלמידים שמטרתן להגביר את מעורבות התלמידים ותחושת השייכות וכן להגדיל את מגוון הפעילויות.

הוועדות:

וועדת ספורט, עיתון, ספריה, תרומה לקהילה, הפסקות פעילות, הנהגה ירוקה ופינת חי

**תרומה לקהילה:** בשנה זו יושם דגש על חינוך לתרומה לקהילה, במסגרת כך כיתות ה-ו יפעילו שלושה ימי פעילות בהנהגת וועדת קהילה.

**פינת חי:** הבנייה של פינת החי צפויה להסתיים בחודש הקרוב ואז תאויש בחיות בהנחיית המורה עופרי.

**ספריה:** וועדת הספרייה נמצאת בפרויקט סידור הספרייה וקבעה לו"ז השאלות, הפסקות בהן הילדים הגדולים יקריאו לקטנים ושותפות במועדון קריאה, פרויקט שמתקיים כבר מספר שנים ובו מחולקים ספרים לקריאה ומדי כחודש ליאת המנהלת מארחת בימי שישי את הילדים שקראו לפעילות שיחה על הספר בספרייה, אנו מעודדים ילדים לקרוא ובהתאם לצורך גם הקראה על ידי ההורים.

**חווה אקולוגית:** המורה עפרה התחילה לעבוד עם תלמידי כל השכבות על מרחבי שתילה ופיתוח תכנית חמש שנתית. מקדמת מול המועצה הקמת מטבח חוץ, משתלה, חממה וכיתת חוץ.

**מרחב א:** נבנה ארגז חול במימון העמותה לתלמידי א-ב, המחנכות של כיתות א עובדות על בניית מרחב למידה פעיל לתלמידי השכבה, המרחב התחיל להיות פעיל בסופי יום. במהלך הקיץ המועצה שיפצה את המבנה והנגישה אותו ומרחבים נוספים בבית הספר על פי צרכי תלמידים.

קריאה באמנת בית הספר

במהלך הישיבה פתחנו בסבב היכרות ולאחר מכן ערכנו קריאה משותפת של אמנת בית הספר ואופן מימושה כיום בחיי בית הספר. כל חברי הועד הדגישו את החשיבות של קריאת האמנה כבסיס לעבודה המשותפת. הורי כיתות א מקבלים לחתימה את האמנה ונערכים ערבי הסבר וזאת על מנת להבהיר עד כמה שניתן את ערכי בית הספר ואת הדרך החינוכית..

לאחר הקריאה התבקשו החברים לשאול ולבטא היכן האמנה פוגשת את ילדיהם ואותם בחיי בית הספר:

בהתייחס להגדרת החינוך המשלב באמנה:

זכרי: קושי מול הצורך בהגדרת הילד כדתי או חילוני, כאשר המושג אינו מוכר לו וגם למשפחות רבות מדובר בהגדרה חד מימדית שאולי מצמצמת.

ליאת: כצוות אנו נזהרים שלא להגדיר ילד על פי השתייכות הדתית ומשתדלים להשתמש במונחים רחבים יותר כגון: הילדים שמשתתפים בתפילה וכו... כאשר ילד מדבר ומגדיר את זהותו בהדרגה הופך להיות חלק מהשיח עם החברים והצוות. הילדים באופן טבעי משוחחים על הזהות המשפחתית ואנו תומכים בזהות שכל ילד מגיע איתה ומכבדים אותה. יעל שחר יועצת במימון עמותת מיתרים מדריכה את כלל הצוות הן בעניין התכנים ובעיין הכלת רעיון השילוב בבית הספר ועובדת עם המחנכים גם ביחס לזהות שאיתה הם מגיעים.

צופית: חשוב לתת לילד להרגיש בנוח עם הזהות שאיתה הוא מגיע בייחוד מול המחנך שצריך לדעת לתווך את הזהויות השונות ואת הזהות ההפוכה לזו שאיתה מגיעה. קיים צורך בהדרכת המחנכים כיצד להכיל ולשוחח על השונות בזהויות בתוך הכיתה.

חגי: משתף בדוגמה בה הביאו לאירוע משותף אוכל כשר ולא כשר שחולק לשתי שולחנות נפרדים ועל השאלה של הפרדות וחיים משותפים שעלתה בעקבות כך.

אריאלה: משתפת בתחושה אחרת שדווקא בניגוד לגנים הדתיים מהם ילדיה הגיעו ושם היה עיסוק רב בהגדרה "דתי" היא מרגישה שבית הספר קרוב מאפשר עיסוק רחב יותר ומכיל יותר של המושג על כל גווניו. מרגישה שילדיה מסוגלים לתאר קשת גדולה של זהויות ולהרגיש בנוח.

דניאלה: מבטאת תחושה שעלתה בישיבה במבוא ביתר בדיון על פיצול התפילה לקראת סוף שנה שעברה, הדתיים הביעו את התחושה שאין מספיק מקום לריטואלים של הדתיים.

זכרי: מעניין שבמטע בדיוק היתה תמונת ראי לכך כאשר חילונים רבים ביטאו את הקושי עם חוסר בביטוי של ערכים ומקום לזהות חילונית בבית הספר.

מרים: העיסוק בזהות המשלבת הוא קריטי ברמת כלל הקהילה, הורים, צוות וילדים, השיח הוא קריטי ויישאר כזה לאורך כל חיי בית הספר.

בהתייחס להגדרת החינוך היצירתי באמנה:

יובל: החינוך היצירתי מוגדר כחינוך ברוח אנתרופוסופית. רוצה לציין לטובה את האפשרות של ילדים שהם פחות דידקטיים לבטא את עצמם בדרכים אחרות.

אריאלה: ילד שקשה לו בתחום אומנותי כגון נגינה או ציור צריך להתמודד עם הקושי ולעיתים מעורר תסכול.

מרים: כל ילד שמבטא קושי בכל תחומי העיסוק בבית הספר זוכה בהזדמנות להתמודד עם אתגר, אולי בשונה מבתי ספר אחרים בהן רק הילדים שיש להם קושי דידקטי נמצאים בהתמודדות.

זכרי: מבחינתי הבשורה היא בכך שרכישת הקריאה והכתיבה היא באופן אומנותי.

צביקה: מצטרף לחיבה לרכישת הקריאה והכתיבה בדרך יצירתית. מעלה את הקושי עם עיתוי רכישת הקריאה והפערים בין הילדים בכיתה. כאשר ילדים רבים לאורך התהליך נעזרים בהוראה מקדמת בבית. צריך לדעתי להקדיש תשומת לב לאתגר הניהול של הפערים שנוצרים בפועל בין הילדים בעניין זה.

זכרי: כמורה אני יכול להעיד שלאורך כל שנות בתי הספר, גם בבתי ספר "רגילים" הורים בוחרים לשלוח לשיעורים פרטיים וזה לא מאפיין ייחודי לבית ספרנו. בייחוד בשלב לקראת חטיבת הביניים הורים רוצים שילדיהם יעלו רמה לימודית על מנת לפתוח להם אפשרויות להתקבל לבתי ספר.

חגי: רוצה לציין את האווירה הלחוצה והלא נעימה בקרב ההורים בתקופת רכישת הקריאה, ממש אגרסיביות, מתח וויכוחים בין ההורים, ניכר קושי של המורים להציג איך מתבצע התהליך של רכישת הקריאה ואיך השיטה עובדת.

דניאלה: חסר תיווך של האמנה, בנוסף על התהליך שנעשה לפני הכניסה לכיתה א צריך לחזק לאורך השנים.

חן: מצטרפת שחשוב להפנות הורים לאמנה על מנת להבין את המקורות.

מרים: הנושא של שונות בכיתה ועבודה על השונות, מרכזי מאד גם בבניית תכניות הלימודים והדידקטיקה וגם בתיווך להורים.

צופית: משתפת בחשש של הורים שכיוון שתהליך רכישת הקריאה ממושך כל כך יתפספס הילד עם הקושי והמענה לקושי ינתן רק בכיתה ג. מעלה גם את נושא ההערכה באמצעות התעודות, המחנכים משקיעים מאד ורואים את ההיכרות שלהם עם הילדים לעומת מורים מקצועיים שלעיתים יש תחושה של העתק הדבק ולא מישוב על הילד המסוים.

טליה: לגבי פרטניות, רק כעת מתחילה להבין שלמעשה הפרטניות לא נועדו לתת מענה לקושי אלא לבדוק איך ניתן לגשת ולחזק את הילד בתחום שקשה לו או דווקא בתחום שיתן מענה למשיכה שלו לתחום מסוים או להעצמה שלו. חשוב לתווך ולשתף את ההורים בהחלטה.

אלה: חושבת שצריך לסמוך על בית ספר בכמה שיותר תחומים ולתת את המרחב לפעולת הצוות החינוכי, לא לבקש להיות מעורבים מדי.

צופית: מציינת לטובה מחנכת שהקדישה תשומת לב רבה לעבודה החברתית בכיתה עם הרבה הקשבה לצרכים שהיו.

טל: דמות המחנך מאד משמעותית.

בהתייחס לתחום האקולוגי באמנה:

כרמית: היציאה לטיולים ולמחנה בימי שישי מבורכת, תומכת להרחיב ולהאריך גם מעבר לכיתות א-ב.

ליאת: בכיתות הנמוכות אנחנו יותר עוסקים בטבע ויציאה ובכיתות הגבוהות יותר חקלאות. מחזקת את כרמית שאכן היציאות לטבע מעשירות ומשמעותיות ביותר.

יובל: במשך שנים היתה ביקורת מוצדקת של הקהילה שהנושא האקולוגי שנכתב באמנה לא בא לידי ביטוי מספק כעת משעברנו למתחם בית הספר הנוכחי ועם הצטרפות המורה עפרה זכינו לראות התחלה של מימוש ועיסוק מעמיק בנושא.

זכרי: הטיולים ולהיות בחוץ מרחיבים את הילדים, מאפשרים תחושה של ביטחון בעולם, נשימ.

ליאת: מציינת שהייתה רוצה לראות פחות עמימות באמנה ובלוגו בית הספר וכתיבה מפורשת יותר של הרוח האנתרופוסופית. במקביל, לעבוד עם קהילת ההורים בתיווך האופן שבו מתבטא בבית הספר ודרכי הוראה ופעילויות נוספות במרחב. האמנה בעיני מהווה פסיפס עדיין ואנחנו עומלים על הדיוק והמימוש בתוך בית הספר.

תפקידי הועד:

בשלב זה בישיבה עסקנו בהגדרת תפקיד ועד העמותה והגדרת ועדות אופרטיביות לעבודה בשנה זו:

טל: חשוב שכל אחד כאן יוכל להביא מליבו נושאים שמפריעים לו אך שגם נשאיר את רוב הזמן לעשייה לקידום בית הספר.

מרים: עבודת הועד בעיני היא ליצור שותפות של כלל הקהילה שלנו כמבוגרים בתמיכה בהתפתחות המיטיבה של ילדנו. תוך עבודה משותפת ותהליכים של למידה והקשבה ניתן מניסיוני לקדם ולמנף את העשייה שלנו. הועד עוסק גם בהבאת קולות ההורים אל המרחב החינוכי וגם בעשייה בתחומים המוגדרים כחשובים לעיסוק משותף ואו מעבר לאפשרות של הצוות לקדם אותם ללא תמיכתנו כגון: הקמת בית הספר העל יסודי, מעבר בית הספר, בינוי וכיוב... בנוסף קיימים נושאים מתמשכים שהעיסוק בהם מאפשר העמקת השיח הקהילתי והדיאלוג המשמעותי באמצעות ועדת זהות, קהילה וכו....

צביקה: אני רוצה לציין שבסיכום השנה שעברה כמעט כל חברי הועד הרגישו שהועדות לא היו פעילות מספיק, שלא היינו משמעותיים, שההנהגה לקחה יותר מדי תפקידים. לגבי ועדת זהות אני חושב שהיא חשובה ומרכזית ונכון להמשיך במתכונת המוסכמת שלא מומשה, שמתבססת על האמנה ועוסקת בכל מרכיבי הזהות כעובדה קיימת שלא נתונה לדיון, אך בוחנת מניסיון השנים האחרונות מה טעון דיוק. לא נכון בעיני לפצל לכמה ועדות נפרדות, גם כי מדובר במרכיבים שצריך להיות קשר ביניהם, וגם כי הפעלה של כמה ועדות, ותיאום ביניהן, ובסוף ריכוז שלהן, זו אופרציה מסובכת מדי. לדעתי היא לא רק מסובכת אלא גם לא נחוצה, כי ממילא אין ערעור על האמנה, אין כל כוונה לרדת לפרטי פרטים בכל מרכיב שלה, אלא רק להציף שאלות מרכזיות שמעסיקות את הקהילות השונות, לדון בהן ולחזור לוועד עם המלצות.

טליה: חשוב שהחיבורים יעשו יחד עם אנשי הצוות הרוולונטים כגון יעל שחר, רכזת תחום השילוב.

אלה: אני כצוות הנהלה בבית ספר אחר רואה כמה חשוב האמון שאנחנו נותנים באנשי הצוות כהורים.

התנדבות לועדות:

רישום- יובל, מיכל

זהות- זכרי, צביקה, חגי, טליה

תקשורת- יחסי קהילה- אלה, דניאלה

תקציב- טל, צביקה

בינוי- חן ומרים

קיימות- אקולוגיה- אריאלה וכרמית

טיפוח- צופית

יום הורים מורים- כרמית ומיכל

יריד אביב- אריאלה ומרים

**רישום:** עוסקת בנהלי ההרשמה

**זהות:** עיסוק בזהות בית הספר על בסיס האמנה, הקשבה לקולות מגוונים בקהילה, הבאת נושאים מרכזיים לשיח פורה ומשמעותי. עבודה עם גורמי בית ספר לקידום עיסוק בזהות בשיתוף עם הקהילה.

**תקשורת ויחסי קהילה-** עיסוק בתיווך עבודת הוועד והעבודה הקהילתית, עבודה לקידום תחושת השייכות לקהילה והאפשרות לשיח תוך קהילתי ועשייה משמעותית. עבודה על פעילות הקהילה בעשייה חברתית משמעותית, קידום פעילויות משותפות של עיסוק מעמיק בתחומים שונים.

**תקציב-** עיסוק בניהול הכלכלי השוטף, בתהליכי תכנון תקציב ועבודה מול הגורמים השונים, הבעת התקציב לוועד ולעמותה, עיסוק בחשיבה אסטרטגית לטווח ארוך.

**בינוי-** עיסוק בביסוס בית הספר ופיתוח באופן שממש את חזון בית הספר. עבודה מול כלל הגורמים לגבי תכנון וביצוע.

**קיימות-** עבודה על מימוש ערך זה בחיי הקהילה ובית הספר, שותפות עם הגורמים החינוכיים בתחום.

**טיפוח-** עבודה על מרחבי בית הספר לפיתוחם באופן שיאפשר חווית תלמיד וצוות תואמת לערכי בית הספר ואפשרות למרחבים התומכים בחזון בית הספר.

משימות:

**1. קביעת תאריך ליום אוריינטציה לכלל חברי הועד- לבדוק בוקר או ערב**

**2. הוצאת קול קורא לקהילה כולה להצטרפות לועדות**

**3. המתנדבים לכל ועדה מתבקשים לשוחח עם קודמיהם לתפקיד, ליצור קשר עם ליאת לקבלת בעלי תפקידים בבית הספר הרלוונטים לוועדה, לערוך פגישה ראשונה, להגדיר את תפקיד הועדה לשנה זו ואת תכנית העבודה שלה, לפעול לגיוס משתתפים נוספים בוועדה.**